钦定古今图书集成/方舆汇编/职方典/第1454卷 > 《控制云南》
## 钦定古今图书集成/方舆汇编/职方典/第1454卷 > 《控制云南》

天子统一海内，区宇广矣，臣民众矣，其体国经野，不
得不画为畿省郡县之界，以责成群工者，势也。然畿
省郡县之既分，而监司守令各司其事，虽有部院总
之于上，而各省界分势散，孰从而联属之哉？观成周
分封千八百国，各有方伯连率，得专征伐以为之屏
翰，此自古帝王统驭疆宇，使小大相维，犬牙相制之
策也。我朝统有两畿十三省，外如九边，虽信地各分
矣，而蓟辽宣大关陜又各设总督以联之；内如各省，
虽疆界各别矣，而两广、南赣、郧阳亦各设总督以联
之。独云南界在万里外，孤悬一隅，其所通之道，特藉
贵州九驿以为往来，万一中阻，则彼此悬隔，邻邦军
旅虽众且强，而救援无可通之途，势可隐忧，莫此为
亟也。况土官各巢穴其中，唇齿党结，虽省会数郡，号
称文物，未免军民华夷杂处，其犷悍之性，虽平居未
易制驭，苟变生不虞，彼又何所忌惮，而不逞其跳梁
之习耶？近有议者，谓“自古入滇之路有三，今之贵竹
其一也。而鸟道纡迟，险峻可危。莫若西南疏凿金沙
江山水路以达于蜀，东南经营广南郡，自普安、安隆
由陆以达于粤。三路俱通，公私两便。”此亦一说也，岂
所以为联属之道哉？彼曲靖，古益州地也。古人既可
以益州而统辖乎曲靖，今独不可以曲靖而联属于
益州耶？为今之计，欲鞭挞蟒酋，恢扩侵疆，固宜广储
蓄、振军旅，以张其薄伐之威，使羁縻属国皆帖然詟
服，不“敢观衅肆毒，乃滇中之急务也。”苟论久安长治
之策，莫若于四川、云南、贵州三省择其形势，接壤照
南赣汀漳，各割郡县合为总镇。方其无事也，则令数
郡土著之兵而训练之有方，合数郡土产之物而储
蓄之有素，屹然坐镇三省之界。凡各土酋自将畏惮
敛戢，而潜消其跋扈之心矣。及其有事，则“声息朝闻，
暮可遣兵压其境，其视奏请动经半载，然后调兵聚
粮，以议剿抚者，何可同日语也？俟区画既定，物产渐
丰，或金沙江水路可疏凿焉，即疏而凿之，无难也。或
广南郡陆路可经营焉，即经而营之，无难也。”况总镇
所在，则三省如臂运指使，趋走服役，山谷尽为通衢，
而列郡之血脉经络既以贯通，虽各巢之险阻自将
习熟。纵使一方启衅，而三省之兵粮皆在指顾间，于
以扼其项、拊其背而深入其阻，郡县其地皆不劳馀
力，又不特镇压其“格斗《彊梁》”之习已也。何也？我之势
合，则彼之势分；彼势一分，则邻境诸酋皆为我用。我
之势合，则筹画素定，动中机宜，不数十年间，荒陬绝
域皆将用夏而变夷，若曰“开府设镇，未免岁费数千
金，不知兵戈一动，视月费数十万者何如也？况朝廷
无内顾之忧，百姓免锋镝侵轶之苦，一劳永逸，策无
善于此者，在司国计者加之意焉耳。”